ΓΝΩΜΗ ΤΟΥ ΣΥΜΒΟΥΛΙΟΥ

της 31ης Ιανουαρίου 2000

για το ενημερωμένο πρόγραμμα σύγκλισης της Ελλάδας, 1999-2002

(2000/C 60/04)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών(1), και ιδίως το άρθρο 9 παράγραφος 3,

τη σύσταση της Επιτροπής,

Έπειτα από διαβούλευση με την οικονομική και δημοσιονομική επιτροπή,

ΕΞΕΔΩΣΕ ΤΗΝ ΠΑΡΟΥΣΑ ΓΝΩΜΗ:

Στις 31 Ιανουαρίου 2000 το Συμβούλιο εξέτασε το ενημερωμένο πρόγραμμα σύγκλισης της Ελλάδας του 1999, που καλύπτει την περίοδο 1999-2002. Το Συμβούλιο παρατηρεί ότι στο εν λόγω πρόγραμμα του 1999 διατηρείται ως κεντρικός στόχος η συμμόρφωση με τα κριτήρια σύγκλισης που θα επιτρέψουν στην Ελλάδα να συμμετάσχει στη νομισματική ένωση από τον Ιανουάριο 2001. Τα δημοσιονομικά και διαρθρτικά μέτρα που προβλέπονται στο πρόγραμμα συμφωνούν με τους γενικούς προσανατολισμούς οικονομικής πολιτικής του 1999.

Το Συμβούλιο σημειώνει με ικανοποίηση τη σημαντική βελτίωση των δημοσίων οικονομικών κατά τα τελευταία χρόνια. Οι εξελίξεις κατά τη διάρκεια του προηγούμενου έτους καταδεικνύουν ότι ο δημοσιονομικός στόχος που τέθηκε στο πρόγραμμα σύγκλισης του 1998 έχει επιτευχθεί: το έλλειμμα του ευρύτερου δημόσιου τομέα εκτιμάται σε 1,5 % του ΑΕγχΠ στο τέλος του 1999, είναι δηλαδή χαμηλότερο κατά 0,6 % από το ποσοστό του ΑΕγχΠ που προβλεπόταν στο πρόγραμμα του 1998· ο δείκτης του χρέους μειώθηκε κατά 1,2 εκατοστιαίες μονάδες και ισούται πλέον με 104,2 % του ΑΕγχΠ.

Το ενημερωμένο πρόγραμμα βασίζεται σε μακροοικονομικές προβλέψεις που εμφανίζουν ισχυρή ανάπτυξη καθοδηγούμενη από τις επενδύσεις και μεσοπρόθεσμη σταθερότητα τιμών. Βάσει του εν λόγω προγράμματος, που στηρίζεται στη μέχρι τώρα δημοσιονομική εξυγίανση και στις θετικές προοπτικές αύξησης του ΑΕγχΠ, προβλέπεται το έλλειμμα του ευρύτερου δημόσιου τομέα να γίνει πλεόνασμα ύψους 0,2 % του ΑΕγχΠ το 2002. Ο δείκτης του χρέους αναμένεται να μειωθεί στο 98 % του ΑΕγχΠ το 2002. Το Συμβούλιο θεωρεί ότι η διαρθρωτική δημοσιονομική κατάσταση του ευρύτερου δημόσιου τομέα παρέχει επαρκές περιθώριο ασφάλειας κατά την περίοδο εφαρμογής του προγράμματος για την αποφυγή δημιουργίας ελλείμματος άνω του 3 % του ΑΕγχΠ, που αποτελεί το όριο υπό κανονικές συνθήκες. Υπό την έννοια αυτή, το ενημερωμένο πρόγραμμα σύκλισης είναι σύμφωνο με τις απαιτήσεις του συμφώνου σταθερότητας και ανάπτυξης.

Σημαντική πρόοδος πραγματοποιήθηκε κατά το προηγούμενο έτος στη μείωση του πληθωρισμού· κατά το 1998 ο αποπληθωριστής της ιδιωτικής κατανάλωσης υπερέβη οριακά μόνο τις προβλέψεις του προγράμματος του 1998, ενώ για το 1999 εκτιμάται ότι δεν θα υπάρχει απόκλιση από το προβλεπόμενο μέσο ποσοστό αύξησης 2,5 %· ωστόσο, η άνοδος των τιμών του πετρελαίου επιβραδύνει επί του παρόντος τη διαδικασία μείωσης του πληθωρισμού.

Το Συμβούλιο θεωρεί ότι, στο πλαίσιο των συνθηκών υψηλής ανάπτυξης που προβλέπει το πρόγραμμα σύγκλισης, η Ελλάδα πρέπει να καταβάλει ιδιαίτερη προσπάθεια ώστε να εξασφαλιστεί ότι θα συνεχιστεί η μείωση του πληθωρισμού· μία τέτοια προσπάθεια καθίσταται όλο και περισσότερο αναγκαία ενόψει της σύγκλισης των νομισματικών συνθηκών στην Ελλάδα με εκείνες που ισχύουν στη ζώνη ευρώ και των δυνητικών επιπτώσεων μιας τέτοιας εξέλιξης στη ζήτηση και τις τιμές· στο πλαίσιο αυτό, το Συμβούλιο επικροτεί την ανατίμηση της κεντρικής ισοτιμίας της ελληνικής δραχμής από τις 17 Ιανουαρίου 2000, η οποία θα βοηθήσει τις αρχές στις προσπάθειές τους για περαιτέρω μείωση του πληθωρισμού στην Ελλάδα· το Συμβούλιο καλεί την ελληνική κυβέρνηση να ενισχύσει τον αντιπληθωριστικό προσανατολισμό των πολιτικών της, συμπεριλαμβανομένης της δημοσιονομικής και εισοδηματικής πολιτικής· οι συλλογικές συμβάσεις εργασίας του 2000 τόσο στο δημόσιο όσο και στον ιδιωτικό τομέα και η συνεργασία όλων των κοινωνικών εταίρων αποτελούν ουσιαστικά στοιχεία για την εξασφάλιση συνθηκών χαμηλού πληθωρισμού. Όσον αφορά τη δημοσιονομική πολιτική, οι στόχοι που τίθενται στο πρόγραμμα θεωρούνται από το Συμβούλιο ως οι ελάχιστοι απαιτούμενοι και οι ελληνικές αρχές καλούνται να καταβάλουν προσπάθειες ώστε τα αποτελέσματα που θα επιτευχθούν να είναι καλύτερα των προβλεπόμενων· επιπλέον, το Συμβούλιο θεωρεί ότι οι ελληνικές αρχές πρέπει να είναι σε ετοιμότητα ώστε να ασκήσουν αυστηρότερη δημοσιονομική πολιτική από το 2001, σε περίπτωση εμφάνισης πληθωριστικών πιέσεων.

Το Συμβούλιο αναγνωρίζει ότι η Ελλάδα έχει πραγματοποιήσει προσφάτως σημαντική πρόοδο όσον αφορά τις διαρθρωτικές μεταρρυθμίσεις, ιδίως στη λειτουργία του ευρύτερου δημόσιου τομέα· καλεί την ελληνική κυβέρνηση να συνεχίσει αποφασιστικά τις προσπάθειές της προς την κατεύθυνση αυτή με την επιτάχυνση του ρυθμού των αναγκαίων μεταρρυθμίσεων ώστε να ενισχυθούν οι ανταγωνιστικές συνθήκες και η ορθή λειτουργία των αγορών εργασίας, αγαθών και κεφαλαίων· οι μεταρρυθμίσεις αυτές είναι αναγκαίες τόσο για την ενίσχυση του παραγωγικού δυναμικού της οικονομίας όσο και για τη μείωση των πληθωριστικών πιέσεων.

(1) ΕΕ L 209 της 2.8.1997, σ. 1.